Hlina, Alojz, poslanec NR SR (2014-12-11):
Vážený pán predsedajúci, vážení páni ministri, vážené kolegyne, kolegovia, ja som ani nechcel, lebo taká je dohoda, že dneska máme skončiť, aby to nebolo na mne alebo kvôli mne. Ale keď už teda aj iní, ale len kratučko, budem naozaj veľmi expresný. Mám dve, iba dve interpelácie na pána premiéra: Existuje garáž, ktorá bola budovaná v centre mesta, má 200 parkovacích miest, spodná voda bola už po štyroch metroch a v rámci tej garáže bola vybudovaná základová doska pre budovu na hotel, 11-poschodovú. Táto garáž stála 4 mil. eur. Potom existuje garáž, ktorú poznáme viacerí, to je garáž tuná presne kúsok od nás na Streleckej, táto garáž má 276 miest, je tam úprava terénna, úprava záhrad a je tam kaviareň. Táto, investičné náklady na túto garáž boli 3,6 mil. eur. Moja otázka znie, ako je možné, že garáž, ktorú stavia, staval, začal stavať pán Paška, ale investorom je Národná rada, ergo občania našej krajiny, má 222 miest a rozpočtovaný náklad je niekde na úrovni 16,5 mil. eur a už bol podpísaný dodatok na cirka 2 mil. eur. To znamená, sme niekde na úrovni 18 miliónov. Otázka znie pre pána premiéra, v čom je rozdiel. Ak sú tri porovnateľné garáže z pohľadu parkovacích miest a počtu parkovacích miest, tak myslím, že uznáte viacerí, že ten rozdiel je enormný. Máme sumu 4, 3,6 a 18. To by mohlo zaujať aj ľudí, ktorí sa vedia s kamennou tvárou pozerať na iné zhýralosti. Čiže otázka je, v čom je rozdiel, prečo je ten rozdiel a či je pripravený premiér alebo investor poskytnúť nezávislej agentúre urobiť nový posudok a rozpočtovacej firme posúdiť oprávnenosť nákladov, ktoré boli účtované pre výstavbu garáží na Bratislavskom hrade. To je prvá interpelácia. Druhá interpelácia je pre pána Maďariča. Veľmi jednoduchá, ono sa to vždycky zamotá, vždycky sa to nejako prekrúti a neviem čo. Bol ukončený jeden archeologický výskum v roku 2010, bola tam nejaká nálezová situácia, nálezová situácia sa nejako popísala, boli tam rímske stavby. Otázka znie: Rímska stavba č. 4 bola alebo nebola odbagrovaná? To je prvá otázka a požadujem jednoznačnú odpoveď. Rímska stavba č. 4 bola alebo nebola odbagrovaná? V rámci nálezovej situácie, čo vieme, lebo celé toto je obalené rúškom tajomstva, bola nájdená, aj kolega pán Huba ma upozornil, ja som si to teraz preveroval, bola nájdená cisterna v skale tiež z tohto obdobia, z laténskeho obdobia. Čiže druhá otázka: Bola alebo nebola odbagrovaná aj cisterna z tohto obdobia, to znamená z obdobia pred Kristom? Dve jednoduché otázky sa pýtam. Požadujem na ne jednoznačné odpovede, áno alebo nie. Druhá vec, podotázka v rámci tohto. Výsledky následného výskumu, ktorý robila za podľa mňa neúmerne vysokú cenu 28 mil. súkromná upratovacia archeologická firma, ako sa dá s nimi oboznámiť, či budú verejnosti prístupné. Čiže ešte raz, pre istotu to zopakujem. Ak archeologická, súkromná archeologická spoločnosť Via Magna robila následný dodatočný výskum; ktorý mimochodom prebiehal cirka pol roka v zime, viete, my nie sme na Jadrane, že môžete aj v zime kopať, nuž ale nevadí, v tejto krajine môžete. Čiže či sú výsledky z tejto nálezovej situácie verejné, či sa môže s nimi oboznámiť verejnosť. Ale doplňujem, že nálezová situácia bola odovzdaná investorovi 17. novembra, to znamená cirka mesiac dozadu, v čase, keď už na stavbe dávno buldozéry búrali. Takže rekapitulujem pre istotu. Rímska stavba č. 4 bola alebo nebola odbagrovaná? Cisterna v skale z obdobia spred Krista bola alebo nebola odbagrovaná? Výsledky následného výskumu, ktorý draho zaplatili naši občania, budú alebo nebudú verejné, či sa môžu s nimi oboznámiť? A posledné... (reakcia z pléna), tak nie, všetko. No a toto už len poviem nám kolegom, ktorí sme tu, lebo to treba dozistiť. Pri výskume bol nájdený aj zvláštny kostrový nález, ktorého, všetci okolo neho obehujú, ako keby neviem čo. Takže nechcem byť zase ja tu nejaký čítač nejakých tmárskych listov, overím si niektoré skutočnosti. Pravdou však je, že sa to už nespochybňuje, že takýto zvláštny kostrový nález nájdený bol. Pravdou však je, že veľmi rýchlo bol aj uprataný. Otázka stojí, že čo to mohlo byť, respektíve nemohlo byť. Prečo to tak rýchlo stade odišlo. Pokiaľ vieme, stále hľadáme hrob Metoda, nie, jak sa nemýlim, stále ho hľadáme. Ja neviem či bol, či nebol. Ja to fakt neviem, do toho sa nechcem púšťať, to už hovorím mimo, mimo tohto celého. Pravdou však je, že zvláštny kostrový nález na severnej terase Bratislavského hradu nájdený bol. Ďakujem pekne.